|  |
| --- |
| Jiena nemmen! Għinni fil-fidi nieqsa tiegħi!(Mk 9,24).**LECTIO DIVINA****Id-Disa’ u Għoxrin Ħadd** **Matul is-Sena (Sena B)****Mk 10,35-45**żmien ta’ riflessjoniSeminarju tal-Qalb ta’ ĠesùRabat – Għawdex2012 |

***“*min irid ikun kbir fostkom, għandu jkun qaddej tagħkom” (Mk 10,43)**

**“Ġakbu u Ġwanni, ulied Żebedew, resqu lejh u qalulu: ‘Mgħallem, dak li se nitolbuk irriduk tgħtihulna.’ ‘Xi triduni nagħmlilkom?’” staqsiehom. U huma weġbuh: ‘Ħallina noqogħdu wieħed fuq il-lemin tiegħek u l-ieħor fuq ix-xellug fil-glorja tiegħek’”** (v.35-37)

Mhihiex it-talba *“Ikun li trid int”* (Mt 6,11) li Ġesu’ għallimna nitolbu biha fil-Missierna. Hija domanda opposta għal dak li jistenna Ġesu’. Issir **impożizzjoni** fuq Alla, fejn Alla jitqies bħala idolu. Juru wkoll li ma fehmux il-kliem ta’ Ġesu’ li kien qal ftit qabel: *“Ara, issa aħna telgħin Ġerusalemm, u Bin il-bniedem se jingħata f’idejn il-qassisin il-kbar u l-kittieba, li jaqtgħuhielu għall-mewt u jerħuh f’idejn il-pagani...”* (Mk 10,32).

***“Xi triduni nagħmlilkom?”*:** Jurihom li għandu s-setgħa li jismagħhom anke meta jitolbuh ħażin. Jitlaq minn fejn jinsabu huma. Iridhom joħorġu minn ġo fihom ix-xewqat profondi ta’ qalbhom.

***“Ħallina noqogħdu wieħed fuq l-lemin tiegħek....”***: Huma ftakru f’dak li kien qal Ġesu’: *“Tassew ngħidilkom, intom li ġejtu warajja, fid-dinja l-ġdida, meta Bin il-bniedem joqgħod fuq it-tron glorjuż tiegħu, intom ukoll toqogħdu fuq tnax-il tron u tagħmlu ħaqq mit-tnax-il tribu ta’ Iżrael.”* (Mt 19,28). Kienu dawk ukoll li flimkien ma’ Xmun Ġesu’ tahom isem ieħor: *“Ġakbu ta’ Żebedew, u Ġwanni, ħu Ġakbu, li tahom ukoll l-isem ta’ Boanerges, jiġifieri wlied ir-ragħad”* (Mk 3, 17). Kienu wkoll dawk li Ġesu’ wriehom ħafna mill-misteri tiegħu: *“Ġesu’ ħa miegħu lil Pietru u lil Ġakbu u lil Ġwanni, tellagħhom weħidhom fuq muntanja għolja, u tbiddel quddiemhom”* (Mk 9,2). Ħassewhom għalhekk **aħjar mill-oħrajn**, mimlija **pretensjonijiet**. Ħasbu li issa setgħu jgħażlu huma l-premju. Kienu qed **ifittxu l-poter, l-ambizzjoni u l-vanita’**. Fil-mentalita’ biblika l-postijiet tal-lemin u tax-xellug ifissru li tkun fit-tieni (lemin) u fit-tielet post (xellug) fil-ġerarkija tal-unur. Huwa atteġġjament differenti minn dak tas-salmista li mimli umilta’ jippreferi joqgħod fuq il-għatba tad-dar ta’ Alla: *“aħjar noqgħod fuq l-għatba ta’ dar Alla tiegħi milli ngħammar fit-tined tal-ħżiena”* (Salm 84,11).

**“’Ma tafux x’intom titolbu. Għandkom ħila tixorbu l-kalċi li se nixrob jien, u titgħammdu bil-magħmudja li biha se ntgħammed jien?’”** (v.38)

***“il-kalċi”***: Fil-kuntest rabbiniku, il-kalċi jfisser li l-bniedem isir suġġett għad-destin tat-tbatija: *“Kalċi tad-deheb kienet Babilonja f’id il-Mulej, u bih sakkar l-art kollha”* (Ġer 51,7). Il-ħżiena jixorbu l-kalċi biex permezz tiegħu jinqerdu: *“Il-Mulej għandu f’idu bieqja bi nbid qawwi, mħawwar tajjeb... Il-ħżiena kollha tal-art jixorbuha”* (Salm 75,9). Ġesu’ isir parti minn dan id-destin ta’ dnub, ta’ tbatija, tal-qerda. Jixrob dan il-kalċi b’solidarjeta’ mal-umanita’ midimba . *“Imbagħad tbiegħed minnhom daqs tefgaħ ta’ ġebla, u nxteħet għarrkupptejh jitlob u jgħid: ‘Missier, jekk inti trid, warrab minni dan il-kalċi! Iżda tkun magħmula r-rieda tiegħek, u mhux tiegħi”* (Lq 22,40).

***“Il-magħmudija”***: Litterament tfisser tinżel ġol-ilma. Il-vera magħmudija kienet tfiser il-mewt ta’ Kristu mal-midimbin u għall-midimbin.

Il-kalċi u l-magħmudija jsiru l-istedina li biex wieħed ikun dixxiplu jrid jerfa’ salibu u jimxi wara Ġesu’ (ara Mk 8,34), b’solidarjeta’ mal-oħrajn, speċjalment mal-midimbin. Huwa l-qerda tal-bniedem il-qadim li hemm fih.

**“L-għaxra l-oħra, meta semgħu dan, saħnu għal Ġakbu u għal Ġwanni” (v.41)**

***“saħnu”*:** (*aganakteo*: tfisser korla espressa bi kliem u ġesti). Bl-atteġġjament tagħhom urew li kienu jaħsbuha l-istess: “*fit-triq kienu qagħdu jitħaddtu bejniethom fuq min kien l-akbar”* (Mk 9,34). Mas-saħna hemm ukoll is-sentiment tal-għira. Diġa’ nqassmu f’żewġ gruppi.

**“Imma Ġesu’ sejħilhom u qalilhom: ‘Tafu intom, dawk in-nies, li l-bnedmin jgħodduhom bħala kapijiet tal-pagani, jaħkmu fuqhom, u l-kbarat tagħhom iħaddu s-setgħa tagħkom fuqhom., imma min irid ikun kbir fostkom, għandu jkun qaddej tagħkom, u min irid ikun l-ewwel fostkom, għandu joqgħod ilsir ta’ kulħadd”** (v.43-44)

***“Fostkom ma għandux ikun hekk”*:**  F’kull xewqa, domanda, tfittxija, hemm dejjem moħbija xi ħaġa tajba u jista’ ikun hemm ukoll xi ħaġa li jkun hemm bżonn li wieħed jikkoreġi jew li jwarrab. Kien hemm it-tfittxija għall-poter u Ġesu’ ried iwassalhom li l-poter huwa tajjeb meta jsir il-poter li tħobb, li tingħata. Ix-xewqa li tkun kbir, fuq l-oħrajn u tiġi moqdi issir ix-xewqa li tkun fuq l-oħrajn biex taqdihom. L-għatx għall-protagoniżmu jsir l-għatx għall-protagoniżmu biex tħobb lill-oħrajn.

***“qaddej tagħkom”*** (diakonos) u ***“ilsir”*** (dulos): Il-qadi jfisser timita lil Kristu-Qaddej li jagħti ħajtu għas-salvazzjoni tal-bnedmin (ara Fil 2,7-9). Huwa l-ogħla grad fil-ġerarkija ta’ Ġesu’: “*Ara jiena l-qaddejja tal-Mulej (doulos): ha jsir minni skont kelmtek”* (Lq 1,38). Karatteristika tal-qaddej hija l-umilta’: *“Jekk xi ħadd irid ikun l-ewwel wieħed, għandu joqgħod wara kulħadd u jkun qaddej ta’ kulħadd”*( Mk 9,35) u għandu jkollu intimita’ mal-Mulej: *“Jekk xi ħadd irid jaqdini, għandu jimxi warajja; u fejn inkun jien, hemm ukoll ikun il-qaddej tiegħi”* (Ġw 12,26). F’kuntrast ma’ Ċesari Awgustu, mhuwiex li wieħed jgħodd il-qaddejja tiegħu imma li wieħed jingħad mal-qaddejja.

**“Għax hekk ukoll Bin il-bniedem, hu ma ġiex biex ikun moqdi, ima biex jaqdi u biex jagħti ħajtu b’fidwa għall-kotra”** (v.45)

 ***“Imma biex jaqdi u biex jagħti ħajtu b’fidwa għall-kotra”***: L-ewwel esperjenza tagħna tal-fidi għandha tkun li nħossuna moqdija minn Ġesu’.

Wieħed ma jistax jagħti xi ħaġa li ma jħaddanhiex. L-imħabba tista’ tingħata jekk tipossediha, jekk tinsab ġewwa fik. Meta nibża’ nagħti xi ħaġa ifisser li ma hijiex tiegħi, li hi tkun tippossedi lili.